KIRJALLINEN KYSYMYS P-0361/01 esittäjä(t): Bernd Lange (PSE) komissiolle. Direktiivi 1999/94/EY kuluttajien mahdollisuudesta saada uusien henkilöautojen markkinoinnin yhteydessä polttoainetaloutta ja hiilidioksidipäästöjä koskevia tietoja.



Virallinen lehti nro 235 E , 21/08/2001 s. 0186 - 0187



KIRJALLINEN KYSYMYS P-0361/01 esittäjä(t): Bernd Lange (PSE) komissiolle (8. helmikuuta 2001) Aihe: Direktiivi 1999/94/EY kuluttajien mahdollisuudesta saada uusien henkilöautojen markkinoinnin yhteydessä polttoainetaloutta ja hiilidioksidipäästöjä koskevia tietoja Kuluttajien mahdollisuudesta saada uusien henkilöautojen markkinoinnin yhteydessä polttoainetaloutta ja hiilidioksidipäästöjä koskevia tietoja annetun direktiivin 1999/94/EY(1) täytäntöönpanomääräykset oli tarkoitus saattaa osaksi kansallista lainsäädäntöä 18. tammikuuta 2001 mennessä. Pitääkö paikkansa, että nämä oikeudelliset sitoumukset täytettiin ja direktiivi saatettiin asianmukaisesti osaksi kansallista lainsäädäntöä 18.1.2001 mennessä vain neljässä jäsenvaltiossa? Mikäli pitää, mitä komissio aikoo tehdä, jotta direktiivin täytäntöönpano voidaan taata ja jotta kaikille eurooppalaisille kuluttajille voidaan mahdollisimman pian, hiilidioksidipäästöjen vähentämisstrategian mukaisesti, antaa riittävästi tietoa polttoainetaloudesta ja hiilidioksidipäästöistä? (1) EYVL L 12, 18.1.2000, s. 16. Margot Wallströmin komission puolesta antama vastaus (22. maaliskuuta 2001) Euroopan yhteisön perustamissopimuksen valvojana komissio seuraa yhteisön lainsäädännön täytäntöönpanoa jäsenvaltioissa perustamissopimuksen 211 artiklan (entinen 155 artikla) mukaisesti. Tämä koskee myös jäsenvaltioiden velvollisuutta ilmoittaa komissiolle kansallisista täytäntöönpanotoimista, joilla yhteisön direktiivit siirretään osaksi jäsenvaltioiden lainsäädäntöä. Tämän vuoksi komissio varmistaa, että jäsenvaltiot ilmoittavat kansallisista täytäntöönpanotoimista saattaessaan yhteisön direktiivejä osaksi lainsäädäntöään. Komissio käynnistää myös tarvittavat, Euroopan yhteisön perustamissopimuksen 226 artiklan (entinen 169 artikla) mukaisen rikkomismenettelyn niitä jäsenvaltioita vastaan, jotka eivät ilmoita yhteisön direktiivejä koskevista kansallisista täytäntöönpanotoimista lainsäädännön täytäntöönpanoa koskevan määräajan puitteissa. Kuluttajien mahdollisuudesta saada uusien henkilöautojen markkinoinnin yhteydessä polttoainetaloutta ja hiilidioksidipäästöjä koskevia tietoja 13. joulukuuta 1999 annettu Euroopan parlamentin ja neuvoston direktiivi oli määrä siirtää osaksi jäsenvaltioiden kansallista lainsäädäntöä 18. tammikuuta 2001 mennessä. Tällä hetkellä (12. helmikuuta 2001) kolme jäsenvaltiota (Alankomaat, Suomi ja Tanska) ovat ilmoittaneet komissiolle sitä koskevista kansallisista täytäntöönpanotoimista. Komissio alkaa säännöllisesti seurata, ovatko jäsenvaltiot laiminlyöneet velvollisuutensa siirtää mainittu direktiivi osaksi kansallista lainsäädäntöään, ja lähettää virallisen ilmoituksen jokaiselle jäsenvaltiolle, joka ei tehnyt tällaista ilmoitusta määräaikaan mennessä. Mikäli komissio ei saa viralliseen ilmoitukseensa tyydyttävää vastausta, se lähettää perustellun lausunnon niille jäsenvaltioille, jotka eivät siinä vaiheessa ole ilmoittaneet asiaankuuluvasta kansallisesta lainsäädännöstä.